Diari Oficial de la Generalitat Valenciana


Sumari del DOGV 3662, del 10-01-2000 (2000/82)

DECRET 235/1999, de 23 de desembre, del Govern Valencià, pel qual es regula el règim de precedències en l'àmbit de la Comunitat Valenciana.
-------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1999/12/23/235**

### Versions

 22/11/2024 - Actualitat  12/07/2024 - 21/11/2024  19/07/2023 - 11/07/2024  17/06/2019 - 18/07/2023  29/06/2015 - 16/06/2019  30/06/2003 - 28/06/2015  Text inicial: 10/01/2000 - 29/06/2003 

### Dades del document

Número de DOGV
:   3662

Data del DOGV
:   10-01-2000

Secció del DOGV
:   I. DISPOSICIONS GENERALS

Número del document
:   2000/82


Data del document
:   23-12-1999

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * poders públics
    * administració pública
    * legislació
    * relació diplomàtica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 22.11.2024*

*Decret 235/1999, de 23 de desembre, del Govern Valencià, pel qual es regula el règim de precedències en l'àmbit de la Comunitat Valenciana.*

El temps transcorregut des de l'aprovació de l'Estatut d'Autonomia i la consolidació del dret a l'autogovern han posat de relleu la conveniència de regular les precedències d'autoritats i institucions públiques en actes de caràcter oficial, matèria que, en paraules del Tribunal Constitucional, excedeix del que pot denominar-se vida social o mer protocol, i mereix una cuidadosa atenció.

En conseqüència, aquesta norma naix amb la finalitat d'ordenar de manera precisa la casuística corresponent a la representació externa d'autoritats i ens públics entre si quan concórreguen en actes oficials.

Proclamat pel Tribunal Constitucional "el ple reconeixement de la competència de les comunitats autònomes per a ordenar les seues pròpies autoritats i òrgans en actes organitzats per aquestes i als quals no concórreguen amb els de l'estat", aquest decret estableix l'ordre de precedències en l'àmbit autonòmic, respectant la competència que correspon a l'estat.

En virtut del que s'ha exposat i de conformitat amb el que estableix l'article 22.e) de la Llei de la Generalitat Valenciana 5/1983, de 30 de desembre, amb la deliberació prèvia del Govern Valencià, en la reunió del dia 23 de desembre de 1999, i a proposta del seu president,

DISPOSE

*Article 1*

Aquest decret té per objecte establir el règim de precedències de les autoritats i institucions en l'àmbit propi de la Comunitat Valenciana en els actes oficials que aquestes organitzen.

*Article 2*

Els actes oficials poden ser de caràcter general o especial.

Són actes oficials de caràcter general els organitzats per les autoritats i institucions competents per a la celebració de festivitats, esdeveniments i commemoracions.

Són actes oficials de caràcter especial els organitzats per determinades institucions, corporacions o autoritats per a la celebració d'esdeveniments relatius a l'àmbit específic de les seues funcions, activitats o serveis.

*Article 3***1**

En els actes oficials de caràcter general organitzats per la Comunitat Autònoma Valenciana regirà l'orde de precedències següent:

1. President o presidenta de la Generalitat.

2. President o presidenta de les Corts Valencianes.

3. Vicepresidents o vicepresidentes del Consell de la Generalitat.

4. Altres consellers o conselleres del Consell de la Generalitat, pel seu orde.

5. Alcalde o alcaldessa del municipi en què tinga lloc l'acte.

6. President o presidenta de la diputació en la província del qual s'organitze l'acte.

7. Expresidents o expresidentes de la Generalitat.

8. President o presidenta del Consell Jurídic Consultiu de la Comunitat Valenciana.

9. President o presidenta del Consell Valencià de Cultura.

10. Síndic o sindica major de Comptes i síndic o sindica de Greuges.

11. President o presidenta de l'Acadèmia Valenciana de la Llengua.

12. Vicepresidents o vicepresidentes i secretaris o secretàries de les Corts Valencianes, pel seu orde.

13. Portaveus dels grups parlamentaris.

14. Rectors o rectores de les universitats de la Comunitat Valenciana.

15. President o presidenta del Comitè Econòmic i Social de la Comunitat Valenciana.

16. Presidents o presidentes de les diputacions provincials.

17. Secretaris autonòmics o secretàries autonòmiques.

18. Delegats o delegades territorials del Govern Valencià.

19. Diputats autonòmics o diputades autonòmiques.

20. Expresidents o expresidentes de les Corts Valencianes.

21. Sotssecretaris o sotssecretàries, directors o directores generals i assimilats o assimilades.

22. Consellers o conselleres del Consell Jurídic Consultiu de la Comunitat Valenciana.

23. Adjunts o adjuntes del síndic o sindica de Greuges.

24. Altres membres de les corporacions locals.

En els actes oficials de caràcter general organitzats per altres autoritats i institucions de la Comunitat Valenciana no podrà alterar-se, per a les autoritats i institucions de la Comunitat Valenciana, l'orde establit en el present reglament, sense perjuí que es respecte la tradició del lloc en determinats actes.

*Article 4***2**

Les precedències dins de cada nivell seguiran l'ordenació següent:

– Vicepresidents o vicepresidentes i la resta de consellers o conselleres segons l'orde establit en l'annex.

– Expresidents o expresidentes de la Generalitat per l'orde cronològic del seu nomenament, de major a menor antiguitat.

– Expresidents o expresidentes de les Corts Valencianes per l'orde cronològic del seu nomenament, de major a menor antiguitat.

– Presidents o presidentes de les diputacions provincials pel nombre d'habitants de les províncies respectives, sense perjuí de la precedència que correspon al president o presidenta de les diputació en la província del qual s'organitze l'acte.

– Portaveus dels grups parlamentaris pel nombre de membres que els componen.

– Diputats autonòmics o diputades autonòmiques per l'orde d'obtenció d'escons.

– Secretaris autonòmics o secretàries autonòmiques, sotssecretaris o sotssecretàries i directors o directores generals segons el seu rang i, dins del mateix rang, per l'orde de les conselleries que es fixa en l'annex.

– Delegats o delegades territorials del Govern Valencià donant preferència al o la de la província en què tinga lloc l'acte, i la resta pel nombre d'habitants de la província respectiva.

– Els rectors o rectores de les universitats segons la data de la seua creació, de major a menor antiguitat.

– Alcaldes o alcaldesses segons el nombre d'habitants dels municipis respectius, començant en tot cas pels o per les de Valencia, Alacant i Castelló de la Plana, per ser capitals de província, i sense perjuí de la precedència de l'alcalde o de l'alcaldessa del municipi en què tinga lloc l'acte.

– Diputats o diputades provincials i regidors o regidores per l'orde que figura en la seua respectiva corporació, amb preferència dels o de les de la província i municipi en què tinga lloc l'acte.

Respecte a la resta, se'n tindrà en compte el nombre d'habitants.

*Article 5*

En els actes que tinguen lloc en una de les ciutats capitals de província, l'alcalde o alcaldessa de la capital ocuparà, respecte a l'ordre de precedències i presidència previst en els articles 3 i 6, el lloc immediatament posterior al del president o de la presidenta de les Corts Valencianes.

*Article 6*

1. La presidència dels actes oficials de caràcter general organitzats per autoritats i institucions de la Comunitat Autònoma Valenciana correspondrà, pel seu ordre, a les següents autoritats:

- President o presidenta de la Generalitat Valenciana.

- President o presidenta de les Corts Valencianes.

- Vicepresidents o vicepresidentes del Govern Valencià.

- Altres consellers o conselleres segons l'ordre establit en l'annex.

- Alcalde o alcaldessa del municipi en què se celebre l'acte.

2. La presidència dels actes oficials de caràcter general organitzats per altres institucions o autoritats de l'àmbit de la Comunitat Valenciana correspondrà a l'autoritat organitzadora de l'acte, excepte quan assistisca el president o presidenta de la Generalitat Valenciana o el president o presidenta de les Corts Valencianes, cas en què ostentaria la presidència aquest últim o aquesta última pel seu ordre.

*Article 7*

L'ordenació en els actes oficials de caràcter especial serà establida per l'autoritat o institució que els organitze d'acord amb el que disposa aquest reglament i la seua naturalesa específica.

*Article 8*

1. L'autoritat que legalment substituïsca en el càrrec una altra autoritat tindrà la mateixa precedència que correspon a l'autoritat substituïda.

2. L'autoritat que represente per delegació una autoritat superior ocuparà el lloc que tinga assignat el seu propi càrrec.

3. No obstant el que disposa el paràgraf anterior, quan ostente la representació del president o presidenta de la Generalitat Valenciana, del president o presidenta de les Corts Valencianes o d'un membre del Govern Valencià, ocuparà el lloc que li correspon a l'autoritat representada, excepte que l'autoritat delegada concórrega amb una altra de superior precedència compresa en els números 1 al 5 de l'article 3, cas en què se situarà immediatament després d'aquests o aquestes.

*Article 9*

En els actes oficials als quals assistisquen autoritats estatals, civils o militars s'estarà al que determina la normativa estatal respecte a les seues autoritats i prelació relativa, i, en les altres coses, s'aplicarà aquest reglament.

*Article 10*

Qualsevol autoritat o representant social no previst en aquest decret, que assistisca a un acte oficial, tindrà la prelació que determine qui organitze l'acte, atenent a la naturalesa d'aquest i al que disposa aquest reglament.

*Article 11*

El règim de precedències contingudes en aquest reglament queda limitat exclusivament als efectes d'aquest, sense que conferisca rang o honor, ni implique modificació de jerarquia o competències previstes per les normes corresponents.

*Article 12*

Correspon al servei de protocol de la Presidència de la Generalitat Valenciana aplicar aquest reglament en els actes que organitze i establir els criteris per al seu compliment en els actes no organitzats per la Presidència de la Generalitat Valenciana, així com resoldre els dubtes que se susciten.

DISPOSICIONS FINALS

*Primera*

El president o presidenta de la Generalitat Valenciana podrà dictar les normes necessàries per a l'aplicació i desplegament d'aquest decret.

*Segona*

S'autoritza el president o la presidenta de la Generalitat Valenciana per a modificar la relació annexa, quan es produïsca modificació en la denominació i estructura de l'organització del Govern Valencià.

*Tercera*

Aquest decret entrarà en vigor el dia de la publicació en el *Diari Oficial de la Generalitat Valenciana*.

València, 23 de desembre de 1999

El president de la Generalitat Valenciana,

EDUARDO ZAPLANA HERNÁNDEZ-SORO

ANNEX **3**

– Vicepresidència Primera i Conselleria de Servicis Socials, Igualtat i Vivenda;

– Vicepresidència Segona i Conselleria per a la Recuperació Econòmica i Social de la Comunitat Valenciana;

– Conselleria d'Hisenda i Economia;

– Conselleria de Sanitat;

– Conselleria de Justícia i Administració Pública;

– Conselleria d'Emergències i Interior;

– Conselleria d'Educació, Cultura, Universitats i Ocupació;

– Conselleria d'Agricultura, Aigua, Ramaderia, i Pesca;

– Conselleria de Medi Ambient, Infraestructures i Territori, i

– Conselleria d'Innovació, Indústria, Comerç i Turisme.

--------------------

1   L’article 3 es modifica pel[**Decret 77/2003, de 27 de juny, del Consell de la Generalitat**](https://dogv.gva.es/va/eli/es-vc/d/2003/06/27/77/), pel qual modifica el Decret 235/1999, de 23 de desembre, pel qual regula el règim de precedències en l'àmbit de la Comunitat Valenciana (DOGV núm. 4533 de 30.06.2003).

2   L’article 4 es modifica pel[**Decret 77/2003, de 27 de juny, del Consell de la Generalitat**](https://dogv.gva.es/va/eli/es-vc/d/2003/06/27/77/).

3   Vegeu el que disposa el[**Decret 32/2024, de 21 de novembre, de la Presidència de la Generalitat**](https://dogv.gva.es/va/eli/es-vc/d/2024/11/21/32/dof/vci/html), pel qual es determinen el nombre i la denominació de les conselleries i les seues atribucions (DOGV núm. 9990, de 22.11.2024).


Còpia Permalink ELI